Mo diphuthegong tseo, batho ba ne ba itumelela ditlhabololo tse di dirilweng mo metseng ya bone jaaka tsela ya Mahalapye kudumatse, phatlalatso ya motlakase, ditlhaeletsano le ditiro tse di dirilweng ka lenaneo la IPELEGENG jaaka go aga diterata tse di kgaoganyang masimo le mahudiso, diofisi tsa makgotla a setswana, kagelelo ya mabitla le go baakanya ditsela le go phepafatsa tikologo ya metse ya bone.Le fa banni ba Makwate, Kudumatse, Dovedale, Mmaphashalala, Mookane le Dibete ba lebogetse ditlhabololo tse di dirilweng mo kgaolong ya bone,ba ne ba ngongorega thata ka ditsela tsa kgaolo eo tse ba reng ga di tsamaege ntateng ya dikhuti. Ba re e re ka jaanong puso e herekanetse go tshela ditsela tseo sekontere ntswa e sale e ba solofeditse mo dingwageng di le mmalwa tse di fetileng, ba kopa gore ditsela tseo di neelwe goromente yo motona ka jaana khansele ya kgaolo potlana ya Mahalapye e sa kgone go di tlhokomela ntateng ya go tlhaelelwa ke didirisiwa.Dingwe tse ba ngongoregileng ka tsone ke tlhaelo ya bodiredi mo kgaolong, tlhaelo ya dikoloi mo makgotleng a setswana, tlhaelo ya metsi, tiego ya go isa didirisiwa tsa lenaneo la Ipelegeng mo mafelong a bone le melelo ya naga e ba reng e gomagometsa go nyeletsa phulo ya diruiwa le diphologolo tsa naga.Mabapi le ditsela Mme Tshireletso o tlhalositse fa go dira ditsela mo kgaolong ya gagwe go kgoreleditswe ke go phutlhama ga itsholelo. A re ka ntlha ya letlhoko la madi puso e neng ya seegela kwa thoko go dira tsela ya Parrs Halt / Mahalapye le go dira tsela e e tshwaraganyang metse ya Dibete, Mookane, Makwate le Machaneng, mme a re fa madi a ka bonwa ditsela tseo di tlaa dirwa.